

VLADA REPUBLIKE HRVATSKE

Zagreb, 12. travnja 2019.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Središnji državni ured za Hrvate izvan Republike Hrvatske |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o osnivanju Povjerenstva za koordinaciju potpore i financiranje kulturnih, obrazovnih, znanstvenih, zdravstvenih i ostalih programa i projekata od interesa za hrvatski narod u Bosni i Hercegovini za 2019. godinu |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Prijedlog

Na temelju članka 24., stavaka 1. i 3. Zakona o Vladi Republike Hrvatske (Narodne novine, br. 150/11, 119/14, 93/16 i 116/18), Vlada Republike Hrvatske je na sjednici održanoj \_\_\_\_\_\_\_\_ godine donijela

#### O D L U K U

**o osnivanju Povjerenstva za koordinaciju potpore i financiranje kulturnih, obrazovnih, znanstvenih, zdravstvenih i ostalih programa i projekata od interesa za hrvatski narod u Bosni i Hercegovini za 2019. godinu**

**I.**

Osniva se Povjerenstvo za koordinaciju potpore i financiranje kulturnih, obrazovnih, znanstvenih, zdravstvenih i ostalih programa i projekata od interesa za hrvatski narod u Bosni i Hercegovini za 2019. godinu (u daljnjem tekstu: Povjerenstvo).

Izrazi koji se koriste u ovoj Odluci, a imaju rodno značenje, odnose se jednako na muški i ženski rod.

**II.**

Povjerenstvo čine:

1. državni tajnik Središnjeg državnog ureda za Hrvate izvan Republike Hrvatske, predsjednik Povjerenstva
2. pomoćnik ministra vanjskih i europskih poslova, član
3. pomoćnik ministra kulture, član
4. pomoćnik ministra znanosti i obrazovanja, član
5. pomoćnik ministra zdravstva, član
6. glavni tajnik Središnjeg državnog ureda za Hrvate izvan Republike Hrvatske, tajnik Povjerenstva.

Članovi Povjerenstva imaju i svoje zamjenike.

**III.**

Članove Povjerenstva koji su pomoćnici ministara i njihove zamjenike imenovat će nadležni ministri.

**IV.**

Stručne, administrativne i tehničke poslove za Povjerenstvo obavlja Središnji državni ured za Hrvate izvan Republike Hrvatske.

**V.**

Zadatak Povjerenstva je razmotriti sve programe i projekte pristigle na Javni natječaj za financiranje kulturnih, obrazovnih, znanstvenih, zdravstvenih i ostalih programa i projekata od interesa za hrvatski narod u Bosni i Hercegovini, a koji udovoljavaju uvjetima Javnog natječaja, te Vladi Republike Hrvatske podnijeti prijedlog temeljem kojeg će Vlada Republike Hrvatske donijeti Odluku o raspodjeli sredstava za financiranje kulturnih, obrazovnih, znanstvenih, zdravstvenih i ostalih programa i projekata od interesa za hrvatski narod u Bosni i Hercegovini za 2019. godinu.

**VI.**

Programi i projekti iz točke V. ove Odluke financirat će se iz Državnog proračuna Republike Hrvatske za 2019. godinu i projekcija za 2020. i 2021. godinu, sa stavke Središnjeg državnog ureda za Hrvate izvan Republike Hrvatske, Glave 03205, Aktivnosti A862020 „Poticaji za obrazovanje, kulturu, znanost i zdravstvo u Bosni i Hercegovini - Međunarodna razvojna suradnja“ u iznosu od 25.800.000,00 kuna.

**VII.**

Ova Odluka stupa na snagu danom donošenja, a objavit će se u Narodnim novinama.

Klasa:

Urbroj:

Zagreb,

Predsjednik

mr. sc. Andrej Plenković

**O B R A Z L O Ž E N J E**

Prijedlog Odluke o osnivanju Povjerenstva za koordinaciju potpore i financiranje kulturnih, obrazovnih, znanstvenih, zdravstvenih i ostalih programa i projekata od interesa za hrvatski narod u Bosni i Hercegovini za 2019. godinu.

Republika Hrvatska sukladno svojoj **ustavnoj obvezi** skrbi o Hrvatima u Bosni i Hercegovini, nastojeći zaštititi njihova prava kao konstitutivnog i ravnopravnog naroda u Bosni i Hercegovini.

Važan korak u tom smjeru ostvaren je donošenjem Zakona o odnosima Republike Hrvatske s Hrvatima izvan Republike Hrvatske („Narodne novine“, broj 124/11 i 16/12) te osnivanjem Središnjeg državnog ureda za Hrvate izvan Republike Hrvatske.

Povezivanje s Hrvatima u Bosni i Hercegovini, potpora njihovu povratku i ostanku u Bosni i Hercegovini te očuvanje njihove pune ravnopravnosti od **strateškog su interesa za Republiku Hrvatsku**.

U 2018. godini u Državnom proračunu Republike Hrvatske za 2019. godinu i projekcije za 2020. i 2021. godinu („Narodne novine“, broj 113/18) izdvojena su financijska sredstva u iznosu od **25.800.000,00 kuna** što je povećanje od **1.800.000,00 kn** u odnosu na sredstva osigurana u Državnom proračunu Republike Hrvatske za 2018. godinu i projekcije za 2019. i 2020. godinu („Narodne novine“, broj 124/17).

Kako bi se navedena sredstva raspodijelila te usmjerila na najkvalitetnije programe i projekte potrebno je osnovati Povjerenstvo za koordinaciju potpore i financiranje kulturnih, obrazovnih, znanstvenih, zdravstvenih i ostalih programa i projekata od interesa za hrvatski narod u Bosni i Hercegovini za 2019. godinu u čijem će sastavu biti zastupljeni predstavnici resora zaduženi za područja na koja će se usmjeriti financijska sredstva/pomoć.

Slijedom navedenoga, Središnji državni ured za Hrvate izvan Republike Hrvatske kao nositelj stručnih, administrativnih i tehničkih poslova za Povjerenstvo, predlaže Vladi Republike Hrvatske donošenje Odluke o osnivanju Povjerenstva za koordinaciju potpore i financiranje kulturnih, obrazovnih, znanstvenih, zdravstvenih i ostalih programa i projekata od interesa za hrvatski narod u Bosni i Hercegovini za 2019. godinu prema dostavljenom prijedlogu za koji su prethodno dobivene suglasnosti i mišljenja od resornih ministarstava i koji je usklađen s mišljenjem Ureda za zakonodavstvo.